Suid Afrikaanse Nuus Thread - Page 147 - Stormfront
02-01-2007, 02:53 AM #1461
Bok sê aikôna vir ou landsvlag én 94.7
Die sanger Bok van Blerk, wie se liedjie “De la Rey” ’n groot debat ontlok, wil nié met die ou landsvlag geassosieer word nie.
Van Blerk het eergisteraand ’n vertoning by die kroeg Firkin in Boksburg gehou toe een van sy aanhangers ’n ou Suid-Afrikaanse landsvlag om sy kitaar se nek probeer vasbind het.
Van Blerk het sy kop geskud en die vlag afgehaal. ’n Uitsmyter het dit by hom gevat en weggeneem.
“Ek vereenselwig myself nie met die ou landsvlag nie,” het hy gister by navraag oor die voorval gesê.
“Ek wil nie met die ou landsvlag geassosieer word nie. Ons beweeg aan.”
Die sanger het ook die radiostasie 94.7 Highveld Stereo gepak omdat hulle hom by ’n groot Afrikaanse musiekkonsert wil gebruik, maar nie Afrikaanse musiek speel nie. “Hulle speel nie Afrikaanse musiek op hul radiostasie nie. Hoekom wil hulle dan ’n Afrikaanse musiekfees hou?”
Die stasie het hom gevra om by die beoogde musiekfees gedurende die naweek van 23 en 24 Maart op te tree. Die fees is intussen tot later die jaar uitgestel omdat die top-Afrikaanse kunstenaars nie beskikbaar is nie.
Van Blerk het die uitnodiging van die hand gewys omdat hy ook reeds vertonings het, maar het bygevoeg hy sou in die toekoms graag deel wou wees van só ’n fees – op voorwaarde dat 94.7 Afrikaanse musiek op sy speellys sit. “Dié stasie is een van baie wat aan die “De la Rey”-debat deelgeneem en besef het hoe groot die Afrikaanse mark is. As jy met jou Afrikaanse musiek na hulle toe gaan, dan lag hulle jou af. Hulle maak ook graag afbrekende grappies oor Afrikaans. “Hoekom wil hulle dan só ’n musiekfees hou? Is dit om geld te maak uit Afrikaanssprekendes?”
Mnr. Ravi Naidoo, stasiebestuurder, het gister gesê hulle kan nie hul beleid verander en Afrikaanse musiek begin speel nie. “Ons uitsaailisensie laat ons nie toe om Afrikaanse musiek te speel nie, al sou ons ook wou,” het hy deur die stasiewoordvoerder laat weet. “Ons wil die musiekfees hou om ’n groot deel van die bevolking te bereik.”
02-01-2007, 02:56 AM #1462
Rattray-moord: 2 vas
Durban. – Die nuus van die arrestasies vir die moord op die toerisme-pionier en bekende geskiedkundige mnr. David Rattray, is gister op sy Zoeloelandse familieplaas Fugitives Drift met ’n stortvloed emosie begroet.
Die polisiedeurbraak kom op die vooraand van Rattray se begrafnisdiens vandag in die KwaZulu-Natalse Middellande en slegs vyf dae ná die moord, wat wêreldwyd opslae gemaak het weens die misdaadsituasie in die land.
Rattray was gereken as ’n kenner van die Anglo-Zoeloe-oorlog en was bevriend met die Britse troonopvolger, prins Charles, asook verskeie ander invloedrykes.
Met die hulp van lede van die polisie se misdaadintelligensie-eenheid en swaar gewapende lede van die nasionale intervensie-eenheid wat bygestaan het om te help, het ’n span speurders gisteroggend teen dagbreek twee mans in die Nqutu-omgewing aangekeer.
Dit is omtrent 30 km van die 48-jarige Rattray se lodge waar hy Vrydagmiddag laat drie keer geskiet is toe ’n bende van vyf of ses aanvallers toegeslaan het.
Daar is nou vasgestel dat die bende ongetwyfeld na die lodge is om dit te beroof, het dir. Johan Booysen, hoof van die taakspan vir die moordondersoek, gister gesê.
Vroeër is bespiegel dat dit dalk ’n sluipmoord op Rattray was wat met ’n grond- of arbeidsgeskil verband kon gehou het.
Die aanvallers het niks gebuit nie.
Booysen het gesê twee mans is met dagbreek by twee verskillende huise in die Nqutu-omgewing aangekeer.
Die span speurders van die eenheid teen georganiseerde misdaad wat in tente op die Rattray-plaas geslaap het terwyl hulle die saak ondersoek het, het ook verskeie vuurwapens gevind wat nou vir ballistiese toetse gestuur sal word.
Een van die verdagtes is op ’n foto-uitkenningsparade geëien en die ander het volgens Booysen ná sy arrestasie sy betrokkenheid by die aanval beken.
Nog arrestasies word binnekort verwag, het hy gesê.
Die Rattray-familie het gister by monde van ’n goeie vriend, mnr. Mark Read, gesê daar is groot verligting dat die polisie so vinnig en doeltreffend opgetree het.
“Dit was nie net die familie wat só voel nie, maar daar was ook ’n stortvloed van emosie onder die werkers by die lodge toe hulle hoor mense is in hegtenis geneem.”
Ook mnr. Mangosuthu Buthelezi, IVP-leier en goeie vriend van Rattray, het gister sy verligting uitgespreek dat verdagtes so gou gearresteer is.
“Maar dit bly ’n verskriklike en pynlike verlies en sal David nie terugbring nie,” het Buthelezi bygevoeg.
Hy is onder die talle eregaste wat vanoggend by die private skool Michaelhouse naby Balgowan verwag word.
Ander hoogwaardigheidsbekleërs wat die begrafnisdiens om 11:30 sal bywoon, is mnr. Moeketsi Mosola, uitvoerende hoof van SA Toerisme, ’n verteenwoordiger van prins Charles, mnr. Paul Boateng, die Britse hoë kommissaris in Suid-Afrika, premier S’bu Ndebele van KwaZulu-Natal en verskeie LUR’s.
’n Markiestent is by die skool opgeslaan en skerms word aangebring sodat altesame 1 000 mense die diens kan volg.
02-01-2007, 02:59 AM #1463
SAPD mag net 9,6% wit wees teen 2010 – verslag
Nelspruit. – Teen 2010 mag daar nie meer as 9,6% wittes in die Suid-Afrikaanse Polisiediens (SAPD) wees nie.
Dié besluit van die polisie maak deel uit van die jongste riglyne oor ’n kwotastelsel en regstellende aksie in die polisie.
Dít blyk uit ’n vertroulike verslag wat deur komm. Manoko Aletta Nchwe, afdelingskommissaris van loopbaanbestuur in die polisie, opgestel is en waarvan ’n eksemplaar in Beeld se besit is.
Daarin word beveel dat die samestelling van die polisie teen 2010 uit 79% swartes, 2,5% Indiërs, 8,9% bruin mense en 9,6% wittes bestaan.
Die nuwe riglyne, wat van 1 Januarie tot 31 Desember 2010 geld, is ook deur komm. Jackie Selebi, nasionale polisiehoof, goedgekeur.
Die SAPD het 156 180 lede waarvan 29 401 (11 765 vroue en 18 136 mans) wit is.
Bevelvoerders van die polisie se 25 sake-eenhede word in die verslag gedreig dat tugstappe teen hulle gedoen sal word indien regstellende aksie nie volgens die riglyne geskied nie.
Nchwe sê die vermindering van die wit personeeltal kan behaal word deur normale bedankings, verskuiwing na ander dienspunte en die aanbied van skeidingspakkette.
Me. Dianne Kohler Barnard van die DA het gister gesê die nuwe beleid dui weer op die regering se verwronge obsessie met regstellende aksie.
“Hulle ignoreer die werklikhede van die massiewe misdaadkrisis wat die land bedreig en waarvoor die publiek antwoorde soek.
“Nou konsentreer hulle eerder op transformasie.”
02-01-2007, 03:01 AM #1464
Mti-aanstelling is nasionale skande, sê IVP
Kaapstad. – Opposisiepartye het hulle gister sterk uitgespreek teen die aanstelling van mnr. Linda Mti, voormalige tronkhoof, as veiligheidshoof van die plaaslike reëlingskomitee (LOC) vir die Wêreldbeker-sokkertoernooi.
’n Klag van dronkbestuur staar ook Mti in die gesig nadat hy kort ná sy bedanking verlede jaar in die Johannesburgse spitsverkeer van agter teen nog ’n voertuig vasgery het.
Mti het vroeër die jaar as nasionale kommissaris van korrektiewe dienste bedank nadat Beeld sy verbintenis onthul het met kontrakteurs wat miljoene rande se kontrakte by sy departement gekry het,
Mnr. James Masango, DA-woordvoerder oor sport, het gister in ’n verklaring gesê Mti se aanstelling is “onvanpas” in die lig van hierdie ondersoeke en sy swak bestuursgeskiedenis as tronkhoof.
“Die feit dat ’n man wat steeds ondersoek word in só ’n pos aangestel word, stel die verkeerde voorbeeld en laat vrae opduik wat ek dringend onder die aandag gaan bring wanneer die parlement volgende week weer begin,” het hy gesê.
Hy wil onder meer weet op watter gronde Mti aangestel is, en of sy aanstelling nie die verkeerde sein uitstuur nie.
Mnr. Velapi Ndlovu, die IVP se woordvoerder oor veiligheid en sekuriteit, het sover gegaan as om Mti se aanstelling ’n “nasionale skande” te noem.
“Ernstige en geweldmisdade is ’n ernstige kommer vir alle Suid-Afrikaners, en ons is dus bekommerd oor die veiligheid van internasionale besoekers wat die toernooi in 2010 gaan bywoon.”
Hy het gesê die toernooi se veiligheid sal bepaal of dit ’n sukses is of nie.
Ndlovu is ook besorg oor die feit dat Mti nie enige veiligheidsagtergrond of opleiding in die polisie het nie.
“Die IVP kan nie help om te wonder of mnr. Mti werklik die mees gepaste persoon is, en of dit is omdat hy dalk net ’n kameraad is en die regte mense in die regte plekke ken nie,” het Ndlovu gesê.
Mnr. Willie Spies, die VF+ se parlementêre woordvoerder oor sport, het gesê Mti se aanstelling “gooi ’n donker skaduwee oor Suid-Afrika se voorbereidings vir die skouspel”.
Hy het die LOC se besluit, in ’n tyd waarin daar soveel moorde plaasvind, as onsensitief beskryf en gesê dit spreek van “ ’n hopelose onbegrip van die seine wat besluite soos hierdie uitstuur”.
Spies het gesê aangesien die regering nie die LOC se salarisse betaal nie, gaan hy regstreeks ’n versoek rig aan Fifa, die internasionale sportliggaam wat daarvoor verantwoordelik is, om in te gryp by die LOC se besluit.
Die Gautengse polisie het vroeër vandeesweek gesê Mti se dronkbestuursaak is vir eers van die hofrol verwyder omdat die uitslae van die bloedtoetse nog uitstaande is.
Sodra die uitslae ontvang is, moet die polisie die saak weer voor die hof bring.
Die toetse kan glo nog ’n paar weke duur.
02-01-2007, 03:07 AM #1465
Kluis te swaar vir dom rowers op Cradock
CRADOCK. – Astrante rowers wat gedink het hulle is goed toegerus vir hul taak, het Maandagnag ’n bloutjie geloop toe hulle nie ’n swaar kluis uit die plaaslike landdroskantoor kon kry nie.
Volgens landdros Schalk Blom het ’n sekerheidswag Dinsdagoggend vroeg onraad gemerk toe die hangslotte aan die voorste sekerheidsdeur én die voordeur albei oopgesluit was. Die inbrekers se spoor het hom na die kontantsaal gelei, waar hy tot sy groot verbasing gevind het dat inbrekers oornag een van die yslike kluise probeer steel het.
Hulle het daarin geslaag om die kluis op ’n tweewiel-trollie te laai, maar hul planne het skeefgeloop, omdat die kluis te swaar en die deure te nou is om met hul buit weg te kom.
Die skelms het ook ’n rekenaar gesteel, maar hulle het dit in die binnetuin neergegooi.
Die landdroskantoor is in dieselfde gebou as die polisie se aanklagkantoor.
Die skelms kon nie die kluis opgelig kry nie en moes hulle noodgedwonge sonder die trollie uit die voete maak.
Vier sterk mans én die landdros moes die kluis gisteroggend regop draai.
02-01-2007, 03:17 AM #1466
Speurhoofsage: Nóg ’n kinkel
’n NUWE bom het pas om die kop van die reeds beleërde speurhoof van die Vrystaat gebars toe hy hoor hy word in ’n herstruktureringsproses in die polisie die nuwe stasiekommissaris van die polisiekantoor in Botshabelo.
Dit kom skaars ’n dag nadat die Vereniging van Staatsamptenare (VSA), namens dir. Paul de Kock, en die polisie ’n skikking in ’n arbitrasieproses bereik het waarvolgens albei partye tevrede was. De Kock het in die skikking sy eise teen die polisie laat vaar.
Luidens die skikking Maandag is hy weer salarisgewys op dieselfde skaal geplaas as voordat ’n salarisvermindering as strafmaatreël op hom toegepas is.
Sy opgeskorte ontslag is ook van akademiese belang omdat die tydperk van opskorting verstryk het.
Ondanks vroeëre waarskuwings van die VSA om nie sy pos te vul nie, is dir. L.J. Tsumane, areakommissaris in die Bo-Karoo van De Aar, intussen aan die einde van 2006 in De Kock se plek as speurhoof in die Vrystaat aangestel.
Die voorsitter van ’n onafhanklike appèlowerheid het reeds vroeër ’n verplasing van De Kock na ’n ander eenheid afgewys omdat ’n verplasing nie as strafmaatreël mag geld nie.
Mnr. Gerhard Koorts, Vrystaatse bestuurder van die VSA, sê die oorplasingsbrief wat De Kock nou na Botshabelo ontvang het, het ’n nuwe dispuut laat ontstaan.
Blykbaar sit die polisie in die Vrystaat nou met twee mense in die een pos van speurhoof in die Vrystaat.
Hy sê dit was kortsigtig van die polisie om die pos voortydig te vul. “Hulle sit nou met ’n probleem. In die proses om dit te probeer regdokter, wil hulle hom weer met verplasing straf.”
De Kock (58) sê sy aansoek om op mediese pensioen te gaan, is reeds ingedien en word in Pretoria verwerk.
Hy was, op aanbeveling van dokters, die grootste deel van 2006 met siekte- of gewone verlof nadat ’n aartrombose by hom gediagnoseer is.
Hy is nou ook op siekteverlof.
De Kock is aanvanklik sonder voordele ná 40 jaar diens uit die polisie geskop nadat hy in sy afwesigheid in ’n interne verhoor op aanklagte oor bestuursprobleme skuldig bevind is.
Komm. Jackie Selebi, nasionale polisiehoof, het dié vonnis later gewysig.
Dit het behels dat sy salaris vir ’n jaar met R27 981 verlaag word en dat hy vir 12 maande na die misdaadvoorkomingseenheid verplaas word.
De Kock het toe teen sy skuldigbevinding en vonnis geappelleer. Die appèlowerheid het sy skuldigbevinding bekragtig. Toe wend hy hom tot ’n arbiter.
De Kock se aanvanklike tugverhoor het op ’n polisiedebakel in 2003 in Qwaqwa gevolg.
Die sewe moord-en-roof-speurders op Phuthaditjhaba is toe weens ernstige gesagsondermyning en weerspanningheid deur die voormalige Vrystaatse polisiehoof, komm. Moranodi Gaobepe, en sy polisiebestuur in die pad gesteek.
Ná politieke ingryping en ’n geslaagde appèl, is hul skuldigbevindings aan weerspanningheid en gesagsondermyning tersyde gestel. Op ander skuldigbevindings is hulle gewaarsku.
Gaobepe het volgens polisie-offisiere onder politieke druk en druk deur die polisievakbond Popcru geswig en teruggestaan.
02-02-2007, 12:52 AM #1467
Sjuut . . . laat die polisie maar slaap
(Naboomspruit). – Drie polisielede van dié dorp in Limpopo is by twee verskillende geleenthede deur ’n lid van die publiek betrap terwyl hulle in die aanklagkantoor van die polisiestasie geslaap het.
Die drie lede, waaronder ’n kaptein, is deur ’n Beeld-leser op Donderdag 4 Januarie én Donderdag 11 Januarie betrap waar hulle in die aanklagkantoor geslaap het.
In die video, wat die leser op haar selfoon geneem het, kan duidelik gesien word hoe die polisielede kop onderstebo, met hul pette oor hul oë, slaap.
’n Polisiebeampte word gesien waar sy skuins met haar bolyf oor ’n bank lê en slaap.
Die leser wou by die eerste geleentheid ’n inbraak aangemeld het.
“Dit is skreiend dat hulle wat ons moet beskerm, slaap, terwyl hulle moet werk,” het die leser, wat nie haar naam genoem wil hê nie, gesê.
Die drie polisielede het ook nie wakker geword toe die leser die video met haar selfoon gemaak het nie.
Albei die videos is omstreeks 01:00 in die oggend geneem.
Die vrou het die polisiekantoor tydens die eerste voorval gebel om ’n inbraak aan te meld en niemand het die telefoon beantwoord nie.
Sy het toe na die polisiekantoor gery om te kyk hoekom die telefone nie beantwoord word nie en het op die lede in droomland afgekom.
“Ek het hulle ook nie wakker gemaak nie, laat hulle maar slaap as hulle wil,” het die ontstoke vrou gesê.
Volgens haar het sy die stasiebevelvoerder ingelig van die polisielede wat slaap, maar geen stappe is glo teen hulle gedoen nie.
“Enigiemand kan by die polisiekantoor instap en die lede oorrompel of hul wapens afvat. Hulle sal dit nie eens agterkom nie.”
Inwoners van Mookgopong is moedeloos met die polisie se swak diens.
Klagtes van lede wat nie die telefoon by die polisiekantoor, veral saans, antwoord nie en stadige reaksietyd het ook onder Beeld se aandag gekom.
Die inwoners is ook kwaad omdat die derde verdagte wat verlede jaar ’n baie geliefde polisielid van die dorp, insp. Thinus Prinsloo (34), doodgeskiet het, nog nie vasgetrek is nie.
Prinsloo is tydens ’n roetine-patrollie in Junie doodgeskiet.
Supt. Ronel Otto, provinsiale polisiewoordvoerder, het gesê ondersoek sal ingestel word na die video.
“As iemand skuldig bevind word, sal daar teen die betrok-ke lid of lede opgetree word,” het sy gesê.
Polisielede in droomland
'n Inwoner van (Naboomspruit) in Limpopo het dié video met haar selfoon geneem om te wys hoe polisielede in die aanklagkantoor van die polisiestasie slaap.
02-02-2007, 01:00 AM #1468
Berugte oud-Koevoet vas
Nelspruit. – ’n Oud-lid van die destydse Suid-Afrikaanse Polisie se gevreesde Koevoet-eenheid en ’n verdagte in die transito-rooftog in Polokwane waarin vier veiligheidswagte doodgebrand het, is gister in die Mpumalanga-hoofstad aangekeer.
Dít ná ’n rooftog by ’n pensioenuitbetaalpunt.
Mnr. Emanuel Barros, ’n Namibiër in sy laat dertigerjare, is gisteroggend, skaars ’n uur nadat rowers ’n pensioenbetaalpunt beroof het, in ’n woonstel vasgetrek.
Die betaalpunt is in Short Brownstraat, skaars 100 m van die Nelspruit-polisiekantoor af.
Tydens dié rooftog het die rowers die veiligheidswagte wat die pensioengeld afgelaai het, se drie R5-gewere en twee handwapens afgeneem.
Sowat R400 000 se pensioengeld is kort ná 06:30 gebuit.
Honderde pensioentrekkers het reeds in toue gestaan en wag om betaal te word.
Hulle het verdwaas toegekyk hoe die rowers – sonder om ’n enkele skoot te skiet – die wagte ontwapen, die geld gebuit en met ’n silwer VW Polo gevlug het.
’n Grootskaalse soektog is op tou gesit.
Die polisie het inligting gekry dat een van die verdagtes by die Parkwood-veiligheidskompleks in ’n woonstel was.
Toe die polisie die woonstel op die eerste vloer bestorm, het Barros glo van die balkon af gespring.
Hy is deur insp. Anton van Dort, ’n lid van die Nelspruitse lugvleuel, platgetrek en in hegtenis geneem.
’n Banksak met geld, vermoedelik deel van die gebuite pensioengeld, is by hom gekry.
Kapt. Ockie Brits, die ondersoekbeampte, sê hulle het lank na Barros gesoek.
“Daar is sterk vermoedens dat hy betrokke was by die Polokwane-rooftog.”
Beeld was kort nadat die polisie die woonstel bestorm het, op die toneel.
Die polisie het ’n swart VW Golf wat vermoedelik deur Barros bestuur is, voor die woonstel deurgesoek. Twee identifikasiedokumente is in die voertuig gekry.
Die polisie het later ’n tweede voertuig, wat skaars 10 m van die swart Golf gestaan het, deurgesoek en al die vuurwapens wat in die rooftog gebuit is, daarin gekry.
Verskeie ander vuurwapens, asook die blou oorpakke wat die verdagtes vermoedelik tydens die rooftog gedra het, is in dié voertuig gevind.
Barros verskyn binnekort in die hof.
02-02-2007, 01:04 AM #1469
Regstellende aksie jaag wittes uit - Buthelezi
Regstellende aksie is die hoofrede waarom so baie wittes die land verlaat wat op sy beurt 'n groot vaardigheidstekort veroorsaak, het mnr. Mangosuthu Buthelezi van die Inkatha-Vryheidsparty gesê.
Buthelezi het in sy weeklikse nuusbrief geskryf dat witmense aansporings moet kry wat dit vir hulle die moeite werd maak om in die land te bly.
Die rede waarom die meeste wittes die destydse Nasionale Party se referendum gesteun het om 'n einde aan apartheid te maak, was omdat hulle geglo het dat daar vir hulle plek in die nuwe Suid-Afrika sal wees, het Buthelezi gesê.
"Dis nodig dat ons wit Suid-Afrikaners 'n beduidende aandeel in die huidige bestel bied ... dit het nie net ekonomiese sin nie, dit is ook in pas met ons visie vir 'n nie-rassige Suid-Afrika.
"As die meerderheid witmense in die jare 90 sou voorsien het hoe 'n groot rol regstellende aksie en rasseklassifikasie in die arbeidsmark sou speel, sou enkeles 'ja' gestem het in mnr. F.W. de Klerk se waterskeidingsreferendum oor konstitusionele hervorming."
Buthelezi het gesê die IVP gaan 'n forum voorstel wat hom ten doel sal stel om na maniere te kyk waarop wittes in Suid-Afrika gehou kan word.
02-02-2007, 10:03 AM #1470
Xingwana los nuwe bom
02 Januarie 2007
In 'n uitlating met verreikende implikasies vir die verslegtende verhouding tussen die kommersiële landbousektor en die Minister van Landbou en Grondsake, me. Lulu Xingwana, het sy pas prontuit gesê Agri SA en die TLU SA erken nie haar en die demokraties verkose Regering nie.
Daarmee het die breuk tussen haar en boere 'n verdere knou gekry en het sy vir alle praktiese doeleindes die strategiese landbouplan, wat in opdrag van pres. Thabo Mbeki tussen die Regering en Agri SA opgestel is, van die tafel gevee. Die kern van dié plan, waarvan pres. Mbeki die voorwoord geskryf het, is juis 'n verenigde, vooruitstrewende landbousektor.
Xingwana het die opmerking Donderdag buite Stellenbosch gemaak ná afloop van die stigting van die Wes-Kaapse vereniging vir vroue in die landbou en landelike ontwikkeling (Ward). Dit was tydens 'n onderhoud met Malixole Gwatyu, Landbouweekblad se parlementêre beriggewer.
In die lig van die erns van die opmerking het Gwatyu dit met haar kantoor uitgeklaar. 'n Woordvoerder van Xingwana wat tydens die onderhoud by was, het gister die minister se woorde aan Landbouweekblad bevestig en verder gesê dat die verhouding tussen "Xingwana en die boereverenigings uiters versleg" het.
Haar stelling volg op 'n week waarin erge drama rondom haar en die landbouverenigings ontstaan het.
Sy het met die volgende opmerking op haar omstrede stelling uitgebrei: "Die TLU SA in besonder het dit al aan my duidelik gestel."
Op 'n vraag van Gwatyu of sy voel dat sy Agri SA en die TLU SA 'n verskoning skuld ná haar uitsprake einde verlede jaar dat boere plaasvroue en kinders verkrag asook aanrand, het sy gesê "ek kan nie vir die waarheid verskoning vra nie".
Volgens haar geniet onwettige plaasuitsetting nie soveel aandag soos plaasmoorde nie. "Die boerevereniging (Agri SA) het die kwessie van plaasmoorde al tot op presidensiële vlak gebring en dit word aangespreek. Onwettige uitsettings en vergrype is nie op die agenda nie, en dit is wat ek wil aanpak," het sy gesê.
Met klaarblyklike verwysing na die polemiek rondom haar uitsprake het sy gesê "daar word verwag dat ons hieroor (vergrype) moet stilbly, en as ons praat, is ons slegte mense".
Intussen het Landbouweekblad betroubaar verneem dat indringend agter die skerms gewerk word om die breuk tussen Xingwana en die twee landbou-unies te probeer herstel. BUSA (Business Unity South Africa) het volgens inligting reeds saam met mnr. Motsepe Matlala, president van die National African Farmers' Union, tot die bemiddelingsproses toegetree. Volgens aanduidings sal dit uitloop om 'n vergadering Dinsdag tussen Xingwana en Agri SA.
Page generated in 0.26844 seconds with 15 queries